Margit Schiøtt

Margit Schiøtt (født 2. mai 1889 i Gjerpen, død 16. september 1946) var en norsk politiker for Venstre. Hun var vararepresentant til Stortinget fra Telemark i 1937–1945 og blei valgt inn som representant i det første valget etter andre verdenskrig. Hun døde imidlertid allerede høsten 1946, og på grunn av sjukdom tok hun aldri sete på Stortinget. Hun var også landsstyremedlem i Norsk Kvinnesaksforening frem til sin død.

Fra 1935 til 1940 var Schiøtt medlem av Gjerpen kommunestyre, de siste par åra også av formannskapet.

Hun vokste opp hos foreldrene på Borgestad gård og var aktiv med dyrestell og jordbruk fra tidlig alder. Margit gikk på skole i England 1906–07 og studerte språk i Frankrike 1909–10. Fra 1921 til sin død dreiv hun Gulset gård i Gjerpen, der hun og ektemannen bodde.

Margit Schiøtt ble kalt «Maggit» av slekt og venner. Hun var født  Knudsen og datter av statsminister Gunnar Knudsen og ektefelle Sofie født Cappelen. Margit var gift med dr. ing. Didrik Cappelen Schiøtt (17.1.1887 – 16.8.1958) fra Skien. De var barnløse og begge er begravet på Borgestad kirkegård. 

Hun opprettet flere legater, bl.a. Margit og Didrik Schiøtts legat for vanskeligstilte bønder (tidligere bare for bønder i Gjerpen) og Margit Schiøtts Legat Til Utvikling Av Matkunnskap.

Referanser

Kilder 
 Ellen Wessel og Lulli Knudsen: Våre besteforeldre Guro og Christen Knudsen – deres barn og barnebarn, Oslo 1929. Opptrykk 1999.
 Terje Nordby (red.): Storting og regjering 1945–1985. Biografier, Kunnskapsforlaget 1985.
 Hans Cappelen: «Fra tante Majas dagbok i Skien under krigen», Grenland Ættehistorielags medlemsblad Ætt og Annet nr. 2-2013 Jubileumsutgave, Skien 2013, side 47-52 (om slektskap Knudsen, Schiøtt og Cappelen)

Eksterne lenker 
 
 Legatsiden med Legat-id:3419
 Lokalhistorie-sider «Gamle Gjerpen» om Gulset og Margit Schiøtt 
 Digitalt Museum med foto av henne på Gulset
 Digitalt Museum med foto av henne som ung med foreldre og søsken 

Stortingsrepresentanter fra Venstre
Stortingsrepresentanter for Telemark
Stortingsrepresentanter 1945–1949
Venstre-politikere i Telemark
Lokalpolitikere i Gjerpen
Personer fra Skien kommune
Medlemmer av Norsk Kvinnesaksforening